DA Den Europæiske Unions Tidende C 45/27

Appel iværksat den 23. december 2013 af Andechser Molkerei Scheitz GmbH til prøvelse af kendelse afsagt af Retten (Anden Afdeling) den 15. oktober 2013 i sag T-13/12, Andechser Molkerei Scheitz GmbH mod Europa-Kommissionen

(Sag C-682/13 P)

2014/C 45/45

Processprog: tysk

Parter

Appellant: Andechser Molkerei Scheitz GmbH (ved Rechtsanwalt H. Schmidt)

Den anden part i appelsagen: Europa-Kommissionen

Appellanten har nedlagt følgende påstande

— Rettens kendelse af 15. oktober 2013 i sag T-13/12 ophæves for så vidt som Europa-Kommissionen blev frifundet i annullationssøgsmålet med påstand om annullation af Kommissionens forordning (EU) nr. 1131/2011 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår steviolglycosider (1), som blev offentliggjort i EU-Tidende den 12. november 2011.

— Kommissionens forordning (EU) nr. 1131/2011 om ændring af bilag II til Europa-Parlamentets og Rådets forordning (EF) nr. 1333/2008 for så vidt angår steviolglycosider, som blev offentliggjort i EU-Tidende den 12. november 2011, annulleres.

Anbringender og væsentligste argumenter

Appellanten gør for det første gældende, at der er sket en tilsidesættelse af selskabets retlige grundlæggende rettigheder i henhold til artikel 47 i Den Europæiske Unions charter om grundlæggende rettigheder. Annullationssøgsmålet er blevet antaget til realitetsbehandling i henhold til grundene gennem primær EU-ret. Den grundlæggende rettighed i artikel 47, stk. 1, skal sikre, at der effektivt kan gøres brug af retsmidler, der er blevet antaget til realitetsbehandling i henhold til grundene. Rettens kendelse krænker appellanten i dennes ret til adgang til effektive retsmidler, som omhandlet i garantien for effektiv retsbeskyttelse i henhold til chartrets artikel 47, stk. 1.

For det andet gør appellanten gældende, at der er sket en krænkelse af selskabets grundlæggende rettighed i henhold til artikel 47, stk. 2, idet der gøres indgreb i selskabets grundlæggende ret til ikke-forskelsbehandling i henhold til artikel 21, og i selskabets grundlæggende rettighed i henhold til artikel 16 til den grundlæggende sikring af friheden til at oprette og drive egen virksomhed, uden at den af appellanten anlagte sag er blevet behandlet som effektivt retsmiddel. Appellanten gør gældende, at selskabet som producent af økologiske fødevarer er blevet forskelsbehandlet, fordi tilladelsen til steviolglycosider er givet på en måde, der tilfører selskabets konventionelle konkurrenter et ubegrundet, urimeligt konkurrenceforspring.

Appellanten tilstræber endvidere at blive ligebehandlet af EU-lovgiver. Selskabet gør gældende, at der er sket en tilsidesættelse af det almindelige lighedsprincip i artikel 20 i chartret om grundlæggende rettigheder. Derudover anfører selskabet, at der foreligger en forskelsbehandling i henhold til chartrets artikel 21 af virksomheder, der fremstiller økologiske fødevarer, i forhold til konventionelle fødevarevirksomheder. For at understøtte påstanden om, at der er tale om en vilkårlig forskelsbehandling, påberåber appellanten sig aftalen mellem Den Europæiske Union og Amerikas Forenede Stater fra februar 2012, der tillader, at økologiske produkter, der fremstilles med steviolglycosider i henhold til amerikansk økologiret, må markedsføres med EU-logoet for økologisk produktion på EU’s indre marked. Dette viser, at der ikke er nogen fornuftig grund til at tillade appellantens konventionelle konkurrenter at fremstille yoghurt med steviolglycosider, og desuden at vælge et retligt instrument, der bevirker, at appellanten selv forbydes denne frihed til at oprette og drive egen virksomhed. Appellanten gør gældende, at selskabets grundlæggende rettighed i henhold til artikel 16 i chartret om grundlæggende rettigheder til sikring af friheden til at oprette og drive egen virksomhed er blevet tilsidesat.

(1) EUT L 295, s. 205.